
при секретар – протоколист Златимира Стайкова, разгледа в закрито заседание на 27.05.2014г. преписка, № КЗК – 466 / 2014г., докладвана от г-жа Зорница Иванова-Член на Комисията.
В Комисията за защита на конкуренцията (КЗК, Комисията) e образувано производство по преписка, № КЗК-466/2014г., във връзка с постъпило Уведомление, съгласно което  “Медия Мейкър Лимитид“ (Media Maker Limited) - Ирландия  има намерение да придобие контрол върху следните дружества: „Телеграф“ ЕООД, „Монитор“ ЕООД, „Политика Днес“ ЕООД, „Компакт – Меридиан“ ЕООД, „Експрес БГ“ ЕАД, „Пресмаркет“ ЕООД и „Издателска къща Борба“ АД.  
Към Комисията е отправена молба да извърши оценка и да издаде решение, с което постановява, че операцията не представлява концентрация или в случай, че води до концентрация да разреши безусловно осъществяването й. Уведомителят счита, че в резултат от финализирането на сделката няма да бъде установено или засилено господстващо положение, което  да породи   негативен ефект по отношение на конкурентната среда на съответния пазар.

В Уведомлението се съдържа също искане, на основание на чл.66, ал.2 от ЗЗК, за постановяване на незабавно изпълнение на решението, в което КЗК излага своите заключения за  планираната концентрация.

Чрез съобщение в електронния регистър на КЗК заинтересовани лица бяха поканени да предоставят становище в седемдневен срок, но такива не постъпиха в деловодството на Комисията.

Уведомлението и приложенията към него, съдържат необходимата информация, която обуславя настоящата оценка на нотифицираната сделка. Установено бе следното:
І. Предприятия - участници в операцията 

1.1 Придобиващо контрол предприятие

“Медия Мейкър Лимитид“ (Media Maker Limited) – Ирландия е еднолично дружество с ограничена отговорност, вписано на 09.04.2014г.  под рег. № 542281 в Регистъра на дружествата в Ирландия.
Седалище и адрес на управление – Дъблин 2, First Floor, Fitzwilton House, Wilton Place, Ирландия.
Предмет на дейност – търговска дейност като медийна инвестиционна компания, придобиване, притежаване и освобождаване от акции, бондове, облигации, ценни книжа, издадени или гарантирани от която и да е компания и осигуряване на мениджърски, надзорни и консултантски услуги и всички други свързани дейности, предприемане и изпълняване в Ирландия или на други места на всякаква търговска дейност.
Капитал  се притежава изцяло от физическото лице Патрик Халпени.
Дружеството се представлява от управителя  Патрик Халпени.

1.2. Предприятия, върху които се придобива контрол 

1.2.1 „Телеграф“ ЕООД е вписано в Търговския регистър към АВп с ЕИК 130446187.
Седалище и адрес на управление: гр. София,   район Оборище, п.код 1527, ул. „Екзарх Йосиф“ № 119.
Предмет на дейност - медийна, издателска и разпространителска дейност, маркетинг, консултантски услуги, търговска дейност, представителство, посредничество и агентство, информационни, програмни и импресарски услуги, както и всяка друга дейност, незабранена от закон.
Капитал : 72 000 лева, който се притежава изцяло от „Нова Българска Медийна Група Холдинг“ АД, София.
Дружеството се представлява от управителя Ирена Кръстева.
1.2.2 „Монитор“ ЕООД е вписано в Търговския регистър към АВп с ЕИК 130446269.
Седалище и адрес на управление: гр. София,   район Оборище, п.код 1527, ул. „Екзарх Йосиф“ № 119.
Предмет на дейност - издателска и разпространителска дейност, търговия с печатни произведения, сделки с интелектуална собственост, продажба на стоки или други вещи, търговия със стоки собствено производство, комисионна дейност, спедиционни и превозни сделки, търговско представителство и посредничесво на български и чуждестранни лица в страната и чужбина, както и всяка друга дейност, която не е забранена от закона.
Капитал – 72 000 лева, който се притежава изцяло от „Нова Българска Медийна Група Холдинг“ АД, София.
Дружеството се представлява от управителя Ирена Кръстева.
1.2.3 „Политика Днес“ ЕООД е вписано в Търговския регистър към АВп с ЕИК 130307764.

Седалище и адрес на управление: гр. София,   район Оборище, п.код 1527, ул. „Екзарх Йосиф“ № 119.
Предмет на дейност - медийна, издателска и разпространителска дейност, маркетинг и консултантски услуги, търговска дейност, представителство, посредничество и агентство, информационни, програмни и импресарски услуги, както и всяка друга дейност незабранена от закон.

Капитал – 72 000 лева, който се притежава изцяло от „Нова Българска Медийна Група Холдинг“ АД, София.
Дружеството се представлява от управителя Ирена Кръстева.
1.2.4 „Компакт – Меридиан“ ЕООД е вписано в Търговския регистър към АВп с ЕИК 040957542.
Седалище и адрес на управление: гр. София,   район Оборище, п.код 1527, ул. „Екзарх Йосиф“ № 119.
Предмет на дейност - медийна, издателска и разпространителска дейност, маркетинг, консултантски услуги, търговска дейност, представителство, посредничество и агентство, информационни, програмни и импресарски услуги, както и всяка друга дейност, незабранена от закона.

  Капитал – 6 000 лева, който се притежава изцяло от „Нова Българска Медийна Група Холдинг“ АД, София.
Дружеството се представлява от управителя Ирена Кръстева.
1.2.5 „Експрес БГ“ ЕАД е вписано в Търговския регистър към АВп с ЕИК 131521073.
Седалище и адрес на управление: гр. София, район Младост, бул. „Цариградско шосе“ № 113А.
Предмет на дейност - транспортна дейност, превозна и дистрибуторска дейност, (след снабдяване с необходимите разрешителни и лицензии), консултантска дейност, посредничество и представителство, както и всички видове дейности не забранени от законите на Република България.
Капитал – 50 000 лв., който се притежава изцяло от „Нова Българска Медийна Група Холдинг“ АД, София.

Дружеството се управлява от Съвет на директорите и се представлява от Ирена Кръстева – член на СД.

1.2.6 „Пресмаркет“ ЕООД е вписано в Търговския регистър към АВп с ЕИК  130446205.
Седалище и адрес на управление: гр. София,   район Оборище, п.код 1527, ул. „Екзарх Йосиф“ № 119.
Предмет на дейност - издателска и разпространителска търговия с печатни произведения, сделки с интелектуална собственост, продажба на стоки и други вещи, търговия със стоки собствено производство, комисионна дейност, спедиционни и превозни сделки, търговско представителство и посредничество на български и чуждестранни лица в страната и чужбина, както и всяка друга дейност, която не е забранена от закона.
Капитал – 72 000 лева, който се притежава изцяло от „Нова Българска Медийна Група Холдинг“ АД, София.
Дружеството се представлява от управителя Ирена Кръстева.
1.2.7„Издателска къща Борба“ АД е вписано в Търговския регистър към АВп с ЕИК 200614908.
Седалище и адрес на управление: гр. Велико Търново, ул. „България“ № 2, ет. 4.
Предмет на дейност - медийна, издателска и разпространителска дейност, маркетинг, консултантски услуги, представителство, посредничество и агентство, информационни, програмни и импресарски услуги, всички други сделки с предмет интелектуалната собственост, търговска дейност, както и всяка друга дейност за която няма изрична законова забрана.

Капитал – 50 000 лв.  Собственици на капитала са - „Нова Българска Медийна Група Холдинг“ АД, София (50%) и Николай Томов (50%).

Дружеството се управлява от Съвет на директорите и се представлява заедно от Ирена Кръстева и Николай Томов – членове на СД.
ІІ. Предприятия и лица, упражняващи контрол по смисъла на чл. 22, ал. 3 от ЗЗК върху участниците в операцията

2.1 По отношение на придобиващото предприятие


“Медия Мейкър Лимитид“, Ирландия се намира под едноличния контрол на физическото лице, което е едноличен собственик на неговия капитал – г-н Патрик Халпени.
2.2 Предприятия, върху които се придобива контрол

Описаните в Раздел І, т.1.2 придобивани предприятия се намират под прекия контрол на „Нова Българска Медийна Група Холдинг“ АД. Върху „Телеграф“ ЕООД, „Монитор“ ЕООД, „Политика Днес“ ЕООД, „Компакт – Меридиан“ ЕООД, „Експрес БГ“ ЕАД, „Пресмаркет“ ЕООД се упражнява едноличен контрол, тъй като те са еднолична собственост на „Нова Българска Медийна Група Холдинг“ АД. Единствено по отношение на  „Издателска къща Борба“ АД Комисията счита, че дружеството е съвместно контролирано от „Нова Българска Медийна Група Холдинг“ АД и г-н Николай Томов, които притежават по равно акциите от капитала на дружеството. Предвид обстоятелството, че никой от двамата акционери не притежава повече от половината от капитала на „Издателска къща Борба“ АД, следва да се приеме, че никой от тях няма възможност да взема еднолично решение от компетентността на общото събрание на акционерите. Допълнително уставът на дружеството предвижда изборът на членове на Съвета на директорите да се приема с единодушие. Доколкото определянето на висшето ръководство е едно от най-важните решения, чрез които се формира политиката на една компания, то постигането на съгласие между двамата акционери по този въпрос е достатъчно, за да се приеме, че  върху „Издателска къща Борба“ АД се упражнява съвместен контрол.
ІІІ. Предприятия с регистрация в България, върху които участниците в сделката упражняват пряк или косвен контрол по смисъла на чл. 22, ал. 3 от ЗЗК
3.1  “Медия Мейкър Лимитид“, Ирландия не контролира други предприятия. Към уведомлението са приложени декларации, в които е заявено, че г-н Патрик Халпени, който контролира купувача по сделката,  не упражнява стопанска дейност пряко или непряко нито на територията на Р България, нито извън нея.
3.2 Предприятия, върху които се придобива контрол
Придобиваните седем български предприятия - „Телеграф“ ЕООД, „Монитор“ ЕООД, „Политика Днес“ ЕООД, „Компакт – Меридиан“ ЕООД, „Експрес БГ“ ЕАД, „Пресмаркет“ ЕООД и „Издателска къща Борба“ АД не упражняват контрол върху други дружества.
ІV. Правна форма на сделката    

В подкрепа на своето намерение да осъществи концентрация между предприятия, уведомителят е представил Рамков договор  от 11.04.2014г., подписан между „Нова Българска Медийна Група Холдинг“ АД (продавач) и “Медия Мейкър Лимитид“, Ирландия (купувач). 
По силата на рамковия договор купувачът ще придобие собствеността върху целия капитал на „Телеграф“ ЕООД, „Монитор“ ЕООД, „Политика Днес“ ЕООД, „Компакт – Меридиан“ ЕООД, „Експрес БГ“ ЕАД и „Пресмаркет“ ЕООД, както и 50% от капитала на „Издателска къща Борба“ АД.
Финализирането на сделката е обусловено от изпълнението на няколко предварителни условия, между които е постановяване на окончателно решение на КЗК, с което се разрешава сделката или се установява, че същата не представлява концентрация.

Механизмът на осъществяване на транзакцията предвижда и създаване на ново българско търговско дружество, в което купувачът е едноличен собственик на капитала или мажоритарен съдружник/акционер. Това новоучредено дружество ще служи единствено като инструмент на придобиването и ще замести купувача като страна по окончателните договори за покупко-продажба на капиталовите участия, които са обект на сделката.
Доколкото е необходимо страните в операцията да представят доказателства за  намерението им да осъществят концентрация между предприятия, в настоящия случай Комисията счита, че Рамковият договор от 11.04.2014г. е достатъчно доказателство за това. В него са посочени както страните и обектът на сделката, така също условията за нейното приключване и механизмът, чрез който ще се извърши придобиването на капиталовите участия.
Въз основа на така установените факти и предвид описаната правна форма на сделката, КЗК прави следните:
Правни изводи

По чл. 22 от ЗЗК 
  
Комисията установи, че купувачът по оценяваната в случая сделка - “Медия Мейкър Лимитид“, Ирландия е новорегистрирано дружество, което е създадено през 2014г. във връзка с планираното  придобиване на капиталови участия. Понастоящем дружеството не осъществява стопанска дейност. Физическото лице, което е едноличен собственик на капитала на “Медия Мейкър Лимитид“ също не осъществява стопанска дейност, която може да го приравни на предприятие по смисъла на ЗЗК. Г-н Патрик Халпени също така не контролира други предприятия нито на територията на България, нито извън нея, за което са представени изрични декларации. 

Доколкото “Медия Мейкър Лимитид“ е създадено като инструмент, чрез който да бъдат закупени дяловите участия в седем български предприятия, то реалният носител на контрола в случая е самòто физическо лице, което притежава целия капитал и контролира дружеството-купувач. Предвид това, изводите на КЗК относно наличието или отсъствието на концентрация между предприятия акцентират върху изследване доколко това физическо лице попада в кръга от лицата, които придобиват контрол  по смисъла на чл.22, ал.1, т.2 от ЗЗК.   
 На първо място, за да бъде приложима Глава Пета от Закона за защита на конкуренцията, е необходимо да настъпи качествена и трайна промяна в упражнявания върху предприятията контрол. Тази промяна може да се изразява както в преминаването от едноличен към съвместен контрол или обратно, така и в промяна на лицето, което упражнява решаващо влияние върху предприятието. 

Контролът, по смисъла на чл. 22, ал.3 от ЗЗК, се изразява във възможността да се определя търговското поведение  на едно предприятие. За целта носителят на контрола трябва да има възможност да приема или да блокира приемането на решенията, възприемани като стратегически за политиката на една компания, а именно – да определя ръководството на дружеството, бюджета, стопанския план и инвестициите.

Контрол по смисъла на чл.22, ал.1, т.2 от ЗЗК може да бъде придобит както от юридическо лице, така и от физическо лице. Съгласно практиката
 на КЗК за да се приеме, че физическо лице осъществява концентрация, то трябва да изпълнява критериите на горепосочената разпоредба, а именно да упражнява вече контрол върху най-малко едно предприятие. В настоящия случай бе установено, че г-н Халпени не контролира други предприятия, освен новоучреденото “Медия Мейкър Лимитид“, Ирландия създадено с цел осъществяването на нотифицираната сделка. 
В случай, че физическото лице не изпълнява критериите на разпоредбата на чл.22, ал.1, т.2 от ЗЗК, съществуват и други хипотези, при които може да попадне в приложното поле на закона.  Текстът на §1, т.7 от Допълнителните разпоредби на ЗЗК дефинира понятието „предприятие”, като посочва че то включва и физическите лица, които за целите на закона само в определени случаи се приравняват на предприятия. Това са хипотезите, при които физическите лица извършват стопанска дейност, независимо от правната и организационната си форма. В тази връзка в  качеството му на физическо лице г-н Патрик Халпени декларира че не осъществява пряко дейност, която може да се определи като стопанска. 

Предвид изложеното Комисията приема, че физическото лице, което реално придобива контрол в резултат от сделката, не отговоря на критериите, заложени в законовата разпоредба на чл.22, ал.1, т.2 от ЗЗК, нито може да се квалифицира като „предприятие“ по смисъла на §1, т.7 от ДР на закона.
Следователно нотифицираната пред КЗК операция не води до осъществяване на концентрация между предприятия. 
По чл. 66, ал. 2 от ЗЗК

В уведомлението е отправено искане за постановяване на незабавно изпълнение на решението на КЗК, с което се разрешава концентрацията между предприятия. Доколкото искането е направено от надлежно легитимирана страна (уведомителя) във формата, предписана в закона, и се отнася до посочен в чл. 66, ал. 2 от ЗЗК акт (решение по чл. 82 от ЗЗК), Комисията счита, че то следва да бъде уважено.

Въз основа на направения анализ и на основание чл. 60, ал. 1, т. 13, предложение първо, във връзка с чл. 82 , ал. 3, т. 1, предложение първо, чл. 22, ал.1, т.2 във връзка с §1, т.7 на Допълнителните разпоредби и чл. 66, ал. 2 от ЗЗК, Комисията за защита на конкуренцията 
РЕШИ:
1. Установява, че придобиването на 100 %  от капитала на „Телеграф“ ЕООД (ЕИК 130446187), „Монитор“ ЕООД (ЕИК 130446269), „Политика Днес“ ЕООД (ЕИК 130307764), „Компакт – Меридиан“ ЕООД (ЕИК 040957542), „Експрес БГ“ ЕАД (ЕИК 131521073) и „Пресмаркет“ ЕООД (ЕИК  130446205), както и на 50% от капитала на „Издателска къща Борба“ АД (ЕИК 200614908) от страна на господин Патрик Халпени (ирландски гражданин) чрез “Медия Мейкър Лимитид“, Ирландия (рег. № 542281) не представлява концентрация между предприятия.

2. Постановява незабавно изпълнение на решението по т.1.
На основание чл.64, ал.1 от ЗЗК решението подлежи на обжалване пред Върховния административен съд на Република България в 14-дневен срок, който започва да тече от съобщаването по реда на АПК, а за третите лица- от публикуването му в електронния (публичния) регистър на КЗК.

ПРЕДСЕДАТЕЛ:

...........................................

Петко Николов

ЗАМ.-ПРЕДСЕДАТЕЛ:

..........................................

Ангелина Милева
ЧЛЕНОВЕ:

.....................................

Александър Александров

.......................................
Зорница Иванова

.....................................

Петя Велчева
� Решение № 493/2011г. и Решение № 229/2014г.





2

